送洪上人遊南
作者：王灼
朝代：宋

paragraphs: 中原百川赴東西，萬折惟有蜀江耳。
師之桑梓江干側，扁舟却訪鴟夷子。
荆楚吳越我未到，每聞談者亦自喜。
羨師脫去事幽尋，春風滿帆作行李。
會稽草木朝霞蔚，錢塘波濤夏雷疾。
桂樹楓葉怨楚人，蓴羹鹽豉詫吳客。
到處定知有新得，長篇短韻揮椽筆。
他時我亦探禹穴，一見名字如促膝。